เชิญชวนเที่ยวงาน “Sakhon Fish Ball Festival เทศกาลลูกชิ้นสมุทรสาคร” สร้างรายได้เข้าภูมิภาค
นายอรรถพล วรรณกิจ ผู้อำนวยการการท่องเที่ยวแห่งประเทศไทย (ททท.) สำนักงานสมุทรสงคราม เปิดเผยว่า ททท.ร่วมกับองค์การบริหารส่วนจังหวัดสมุทรสาคร  หน่วยงานภาครัฐและเอกชน จัดงาน “Sakhon Fish Ball Festival เทศกาลลูกชิ้นสมุทรสาคร” ขึ้น ระหว่างวันที่ 11 - 14 สิงหาคม 2565 ตั้งแต่เวลา 11.00 น. ถึง 22.00 น. บริเวณริมเขื่อนศาลเจ้าพ่อหลักเมืองสมุทรสาคร ตำบลมหาชัย อำเภอเมืองฯ จังหวัดสมุทรสาครภายในงานมีผู้ประกอบการโรงงานลูกชิ้นแบรนด์ดัง มากกว่า 30 บริษัท และน้ำจิ้มแบรนด์ดัง อาทิ สุรีย์, พันท้ายนรสิงห์ เข้าร่วมงานด้วย สำหรับการจัดงานดังกล่าวถือเป็นการประชาสัมพันธ์และเชิญชวนให้นักท่องเที่ยวได้ทำความรู้จักกับจังหวัดสมุทรสาครมากขึ้น รวมถึงได้สัมผัสกับสินค้าขึ้นชื่อของจังหวัด เช่น ลูกชิ้นหมึก ลูกชิ้นกุ้ง ลูกชิ้นแมงกะพรุน ลูกชิ้นหูฉลาม ลูกชิ้นหอย และอีกหลากหลายเมนูลูกชิ้น ราคาเป็นกันเอง จากโรงงานผู้ผลิตโดยตรงรวมกว่า 100 ร้านค้า รวมถึงยังมีดนตรีโฟล์คซองและกิจกรรมให้ร่วมสนุก อาทิ การแข่งขันกินลูกชิ้น การสาธิตการทำอาหารจากลูกชิ้นโดยเชฟมืออาชีพ และการจัดโปรโมชันลดราคาช่วงนาทีทอง นาทีถูก ของผู้ประกอบการผลิตลูกชิ้นต่างๆ